# Ebru Timtik

Ebru Timtik (1978 - Istanbul, 27 d'agost de 2020) va ser una advocada i activista política turca o kurda, en favor dels drets humans a Turquia. Va morir en una presó turca en el seu 238è dia de vaga de fam.

## Detenció i condemna

Timtik va formar part d'un grup de 18 advocats detinguts el setembre del 2017, tots ells membres de l'Associació d'Advocats Progressistes (Çağdaş Hukukçular Derneği, ÇHD) o de l'Oficina de Dret Popular (Halkın Hukuk Bürosu, HHB), coneguda per representar clients crítics amb el govern turc. El març de 2019 van ser declarats culpables de pertinença o associació amb l'il·legalitzat Partit Revolucionari d'Alliberament Popular/Front (DHKP/C) i condemnats a llargues penes de presó. Timtik va ser condemnada a 13 anys i 6 mesos de presó i Aytaç Ünsal a 10 anys i 6 mesos. Milena Buyum, directora en cap de campanyes d'Amnistia Internacional a Turquia, va titllar les condemnes de «tragèdia de la justícia i demostra una vegada més la incapacitat dels tribunals afectats per la pressió política per dur a terme un judici just». Va demanar que els advocats fossin alliberats incondicionalment i que s'acabessin les condemnes. L'octubre de 2019 es va desestimar la petició de Timtik a la Cort d'Apel·lació Regional d'Istanbul i, en el moment de la seva mort, estava pendent la seva apel·lació davant del Tribunal Suprem turc.

## Vaga de fam

El 2 de gener de 2020 va iniciar una vaga de fam per a exigir el dret a tenir un judici just, i el 2 de febrer Aytaç Ünsal es va unir a ella. L'1 de juny, l'Associació Internacional d'Advocats Democràtics va presentar una petició signada per 365 advocats estrangers i 400 de turcs davant del Tribunal Suprem instant-lo a absoldre els advocats empresonats. A les primeres hores del 30 de juliol, Timtik i Ünsal van ser traslladats de la presó d'alta seguretat de Silivri a hospitals separats d'Istanbul. El 12 d'agost de 2020, l'Associació Europea d'Advocats per a la Democràcia i els Drets Humans Mundials va enviar una carta oberta, dirigida a les Nacions Unides, per expressar la seva profunda preocupació pels advocats que van morir de fam. La seva cosina, després de visitar-la a l'hospital, va dir que se la pressionava per a que trenqués el dejuni: «Estan constantment maniobrant per trencar la seva voluntat. Estan utilitzant tots els pretextos». Després de 238 dies de dejuni, Timtik va morir el 27 d'agost de 2020, amb un pes de 30 kg. El seu enterrament es va realitzar a la mateixa ciutat on va traspassar i va congregar centenars de persones sota l'escrutini de fortes mesures policials. Després de la mort de Helin Bölek, Mustafa Koçak i Ibrahim Gökçek, la seva va suposar la quarta víctima del 2020 d'una vaga de fam, fruit de la repressió de les autoritats turques contra dissidents vinculats al Partit Revolucionari d'Alliberament Popular/Front.

## Reaccions a la seva mort

La notícia de la mort de Timtik es va encaixar amb condemnes al poder judicial turc:
* La política turca Nesrin Nas va escriure al seu Twitter: «Ho sento molt. Ella només volia un judici just. Un estat que converteix les orelles sordes a la demanda dels ciutadans per fer un judici just... Cap a on anem?».
* El músic turc Zülfü Livaneli va escriure al seu Twitter que la seva mort va ser «la mort de la humanitat, la justícia i la consciència a Turquia».
* El polític de l'oposició turc, Sezgin Tanrıkulu, en una entrevista va manifestar: «Vergonya pels que van prendre la decisió de no alliberar-la. Havíem suplicat al Tribunal de Cassació que el Tribunal Suprem gestionés aquest expedient».
* L'associació Advocats Europeus Demòcrates va tuitejar: «Nosaltres, arreu del món, vam fer tot el possible, però com a resultat de la injustícia, el sistema judicial disfuncional de Turquia, no la vam poder treure de les seves mans».
* La Comissària pels Drets Humans al Consell d'Europa, Dunja Mijatović, va declarar: «la mort de la senyora Timtik és una tràgica il·lustració del patiment humà causat per un sistema judicial a Turquia que s'ha convertit en una eina per silenciar advocats, defensors dels drets humans i periodistes, sense tenir en compte sistemàticament els principis més bàsics de l'Estat de dret».
* Un comunicat del Servei Europeu d'Acció Exterior va manifestar: «El tràgic desenllaç de la seva lluita per un judici just il·lustra dolorosament la necessitat urgent que les autoritats turques abordin de manera creïble la situació dels drets humans al país, que s'ha deteriorat greument en els darrers anys, així com greus mancances observades a la judicatura».

## Referències

* 1 2 «Turkish human rights lawyer dies after hunger strike» (en anglès). Al-Monitor.com. [Consulta: 29 agost 2020].
* ↑ «S'ha mort l'advocada kurda Ebru Timtik, en vaga de fam per la repressió d'Erdogan». Vilaweb.cat, 28-08-2020. [Consulta: 31 agost 2020].
* ↑ «Summary of trial against 20 lawyers» (pdf) (en anglès). ELDH.eu. [Consulta: 29 agost 2020].
* 1 2 3 «Lawyers on hunger strike near death» (en anglès). ELDH.eu, 12-08-2020. [Consulta: 29 agost 2020].
* 1 2 3 4 «Lawyer Ebru Timtik loses life on 238th day of her death fast demanding fair trial» (en anglès). DuvarEnglish.com, 27-08-2020. [Consulta: 29 agost 2020].
* ↑ «Turkey: Conviction of lawyers deals heavy blow to right to fair trial and legal representation» (en anglès). Amnesty.org, 20-03-2019. [Consulta: 29 agost 2020].
* ↑ «Submit a petition to Turkish courts to free imprisoned lawyers» (en anglès). IADLLaw.org. [Consulta: 29 agost 2020].
* ↑ «Forced intervention to death-fasting arrested lawyers» (en anglès). Bianet.org. [Consulta: 29 agost 2020].
* ↑ Sweeney, Steve. «Ebru Timtik's cousin says hospital conditions worse than prison for hunger-striking Kurdish lawyer». MorningStarOnline.co.uk, 14-08-2020. [Consulta: 29 agost 2020].
* ↑ Sweeney, Steve. «Ebru Timtik laid to rest as Turkish police brutally attack mourners» (en anglès). MorningStarOnline.co.uk, 28-08-2020. [Consulta: 29 agost 2020].
* ↑ «Mor l'advocada kurda Ebru Timtik, en vaga de fam per demanar un judici just a Turquia». CCMA.cat, 29-08-2020. [Consulta: 31 agost 2020].
* ↑ «Mor una advocada kurda en vaga de fam des del gener que reclamava un "judici just"». AraBalears.cat, 28-08-2020. [Consulta: 31 agost 2020].
* 1 2 «Turkey: Statement by the Spokesperson on the death of Ebru Timtik» (en anglès). EEAS.Europa.eu. [Consulta: 29 agost 2020].
* ↑ «Turkish lawyer Ebru Timtik dies on hunger strike after 238 days» (en anglès). English.AlArabiya.net, 28-08-2020. [Consulta: 29 agost 2020].
* ↑ «Commissioner reiterates her call to restore and uphold the role of lawyers as human rights defenders in Turkey in the aftermath of the death of lawyer Ebru Timtik» (en anglès). COE.int, 28-08-2020. [Consulta: 29 agost 2020].
* ↑ «Mor l'advocada Ebru Timtik a Turquia després de 238 dies en vaga de fam per reclamar un judici just». LaRepública.cat, 28-08-2020. [Consulta: 31 agost 2020].